**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6974881331, 6974055854, 6972620039,** web site: [**www.eakp.gr**](http://www.eakp.gr)**,** email: [**info@eakp.gr**](mailto:info@eakp.gr)

**Αθήνα 1 Νοεμβρίου 2023**

**Προς: Κο Υπουργό Κλιμ. Κρίσης & Πολ. Προστασίας**

**Κικίλια Βασίλειο**

**Κοιν.: Κο Υφυπουργό Κλιμ. Κρίσης & Πολ. Προστασίας**

**Τουρνά Ευάγγελο**

**Κο Αρχηγό Πυροσβεστικού Σώματος**

**Πουρναρά Γεώργιο**

**Κο Διοικητή Π.Ε.Π.Υ.Δ. Κεντρικής Μακεδονίας**

**Δαδούδη Κωνσταντίνο**

**Α.Δ.Ε.Δ.Υ. – Π.Ο.Ε.Υ.Π.Σ.**

**Πρωτ/μιες Ενώσεις Πυροσβεστών**

**Π.Ο.Π.Υ.ΣΥ.Π. – ΠΑ.Σ.ΣΥ.Π.**

**Εργαζόμενοι Π.Σ – Πολιτικούς Φορείς**

**Μ.Μ.Ε.**

**ΘΕΜΑ: «Άμεση άρση της άδικης και καταχρηστικής πειθαρχικής ποινής σε βάρος Αρχιπυροσβέστη του 2ου Π.Σ. Θεσσαλονίκης - Απόδοση ευθυνών όπου και αν αυτές εντοπίζονται για την καταστρατήγηση των καθηκόντων των υπαλλήλων του Π.Σ. μέσω παράνομων διαταγών και των κανόνων του πειθαρχικού δικαίου - Εκσυγχρονισμός του Κανονισμού Εσωτερικής Υπηρεσίας του Πυροσβεστικού Σώματος».**

**Σχετ.:** **α.** Η από 18/08/2023 παρέμβαση της Ε.Α.Κ.Π. προς τον Υπουργό Κλιματικής Κρίσης και προστασίας με [Θέμα: «Παύση της άδικης και καταχρηστικής πειθαρχικής δίωξης σε βάρος συνάδελφου πυροσβέστη](https://www.eakp.gr/wp-content/uploads/2023/07/Παρέμβαση-ΕΑΚΠ-προς-τον-Υπ-Κλιματικής-Κρίσης-και-Πολ.-Πρ.-για-τις-συνθήκες-εργασίας-των-πυροσβεστών-2023.docx) που υπηρετεί στον 2ο Π.Σ. Θεσσαλονίκης».

**β.** Η υπ. Αριθ. 751 - 18/09/2023 Ερώτηση βουλευτών του Κουμμουνιστικού Κόμματος Ελλάδας προς τον Υπουργό Κλιματικής Κρίσης και πολιτικής προστασίας με θέμα «Απαράδεκτες και επικίνδυνες συνθήκες εργασίας για τους πυροσβέστες με παράλληλη ένταση του αυταρχισμού σε βάρος τους».

**γ.** Η υπ. Αριθ. 831 - 22/09/2023 Ερώτηση βουλευτών του ΣΥ.ΡΙΖ.Α. Προοδευτική Συμμαχία προς τον Υπουργό Κλιματικής Κρίσης και πολιτικής προστασίας με θέμα «Πειθαρχική δίωξη Αρχιπυροσβέστη στον 2ο Πυροσβεστικό Σταθμό Θεσσαλονίκης».

**δ.** Η από 05/10/2023 απάντηση του υπουργού Κλιματικής Κρίσης και πολιτικής προστασίας στην υπ. Αριθ. 751 ερώτηση του Κ.Κ.Ε.

**ε.** Η από 05/10/2023 απάντηση του υπουργού Κλιματικής Κρίσης και Πολιτικής Προστασίας στην υπ. Αριθ. 831 ερώτηση του ΣΥ.ΡΙΖ.Α. Π.Σ.

**στ.** Το από 10/10/2023 απόσπασμα Ημερήσιας Διαταγής της Διοίκησης Πυροσβεστικών Υπηρεσιών Θεσσαλονίκης για την επικύρωση της επιβληθείσας ποινής στον Αρχ/στη του 2ου Π.Σ.

**Κύριε Υπουργέ,**

Στις 18 Αυγούστου 2023 με την **α.** σχετική, η **Ε**νωτική **Α**γωνιστική **Κ**ίνηση **Π**υροσβεστών παρενέβη προς εσάς με αφορμή περιστατικό καταχρηστικής ανάθεσης καθηκόντων σε πυροσβέστες που δεν συνάδουν με τις αρμοδιότητες του Π.Σ. και για την επιβολή απαράδεκτης και άδικης πειθαρχικής ποινής σε βάρος Αρχιπυροσβέστη του 2ου Πυρ/κου Σταθμού Θεσσαλονίκης που ενώ εκτέλεσε την παράνομη διαταγή, εξέφρασε στην συνέχεια προς την διοίκησή του την άποψη του για το συγκεκριμένο γεγονός.

Με αφορμή την παρέμβασή μας κατατέθηκαν προς εσάς στα πλαίσια του κοινοβουλευτικού ελέγχου σχετικές ερωτήσεις από βουλευτές δύο κοινοβουλευτικών κομμάτων με τις **β.** & **γ.** σχετικές.

Ανατρέχοντας όμως στις απαντήσεις που δόθηκαν προς τους ερωτώντες βουλευτές, διαπιστώνουμε μία εξόφθαλμη προσπάθεια υπεκφυγής από την πραγματική ουσία των γεγονότων που είναι η παράνομη διαταγή που δόθηκε από μέρους της διοίκησης του 2ου Π.Σ. Θεσσαλονίκης και τις ευθύνες που αναλογούν για το γεγονός αυτό καθ’ εαυτό.

Το περιεχόμενο των απαντήσεων επικεντρώνεται στην άσκηση του πειθαρχικού ελέγχου εκ μέρους της διοίκησης, παρ’ ότι η πειθαρχική δίωξη ουσιαστικά και τυπικά από τα ίδια τα γεγονότα και την διαδικασία που ακολουθήθηκε χαρακτηρίζεται δικαίως, άδικη, καταχρηστική και παράτυπη όπως σας είχαμε εξηγήσει με την **α.** σχετική παρέμβασή μας.

Ενώ αντιθέτως θα έπρεπε να ελέγχεται η νομιμότητα των ενεργειών της διοίκησης, όχι μόνο για την παράνομη διαταγή που δόθηκε από μέρους της, αλλά και για τον τρόπο διαχείρισης των τεχνικών εργασιών που έγιναν εντός του 2ου Π.Σ. από ιδιωτικό συνεργείο και τις συνέπειες που αυτή προκάλεσε σε βάρος των υπαλλήλων και της εύρυθμης λειτουργίας του 2ου Π.Σ. Θεσσαλονίκης.

**Συγκεκριμένα**:

* Στην **β**. σχετική ερώτηση κοινοβουλευτικού ελέγχου η απάντηση που δόθηκε στις 05/10/2023 με την **δ**. σχετική για το συγκεκριμένο γεγονός, συνοψίζονταν στην εξής φράση:

***«Τέλος, τίθεται υπόψη σας, ως προς τα πειθαρχικά παραπτώματα υπαλλήλων Πυροσβεστικού Σώματος, ότι εφαρμογής τυγχάνουν οι διατάξεις του άρθρου 62 του π.δ/τος. 210/ 1992 (Φ.Ε.Κ. Α’ - 99)»***

* Στην **γ.** σχετική ερώτηση η απάντηση που δόθηκε με την **ε.** σχετική στις 05/10/2023, εξειδίκευε περαιτέρω τις σχετικές διατάξεις περί πειθαρχικού ελέγχου του Π.Δ.210/1992 (Φ.Ε.Κ. Α΄ - 99):

***«Σε απάντηση του ανωτέρω μέσου κοινοβουλευτικού ελέγχου, σας γνωρίζουμε ότι, δυνάμει του άρθρου 69 του π.δ/τος 210/ 1992 (Φ.Ε.Κ. Α’ - 99), διαπιστώθηκε η διαλαμβανόμενη πειθαρχική διαδικασία - ως αφορώσα σε παράπτωμα που επισύρει κατώτερη πειθαρχική ποινή - κατόπιν αυτοπροσώπου αντίληψης από τον αρμόδιο για την άσκηση αυτής. Επισημαίνεται ότι, δυνάμει του άρθρου 71 του ως άνω π.δ/τος, η ανωτέρω πειθαρχική διαδικασία ασκήθηκε με απευθείας κλήση σε απολογία, ουχί δε μέσω διενέργειας Ένορκης Διοικητικής Εξέτασης (Ε.Δ.Ε.), η οποία διενεργείται στις περιπτώσεις της παρ. 1 του άρθρου 78 του εν λόγω π.δ/τος. Τέλος η αναφερόμενη κατώτερη πειθαρχική ποινή (πρόστιμο) δεν έχει εισέτι επικυρωθεί από το καθ’ ύλην αρμόδιο διοικητικό όργανο και, ως εκ τούτου, δεν παράγει προσώρας έννομα αποτελέσματα».***

**Και στις δύο όμως απαντήσεις, απουσίαζε η οποιαδήποτε αναφορά** για το γεγονός ότι, υπάλληλοι του Πυροσβεστικού Σώματος όπως προκύπτει από το ίδιο το κατηγορητήριο σε βάρος του διωκόμενου Αρχιπυροσβέστη, διατάχθηκαν από την διοίκησή τους κατά παράβαση των θεμελιακών διατάξεων της αποστολής του Π.Σ., να εκτελέσουν καθήκοντα ξένα προς αυτήν και ότι λόγω αυτού του γεγονότος είναι στις προθέσεις της πολιτικής Ηγεσίας να διαταχθεί Ε.Δ.Ε. για την αντικειμενική διερεύνηση των γεγονότων !

Προσπερνώντας το συγκεκριμένο γεγονός, το οποίο μάλιστα δεν θα έχρηζε περαιτέρω διερεύνησης, αφού περιγράφεται από την ίδια την διοίκηση μέσω του κατηγορητηρίου που προσάπτει στον Αρχιπυροσβέστη, στην **ε.** σχετική απάντησηαναφέρεται ότι ***«...διαπιστώθηκε η διαλαμβανόμενη πειθαρχική διαδικασία - ως αφορώσα σε παράπτωμα που επισύρει κατώτερη πειθαρχική ποινή - κατόπιν αυτοπροσώπου αντίληψης από τον αρμόδιο για την άσκηση αυτής».***

**Τα βασικά ερωτήματα που χρήζουν απάντησηςείναι:**

**Α**. Με ποιόν τρόπο διερευνήθηκε, διαπιστώθηκε και επιβεβαιώθηκε το πειθαρχικό παράπτωμα του υφισταμένου;

**Β**. Για πιο λόγο εξαιρείτε του πειθαρχικού ελέγχου ο προϊστάμενός του, ο οποίος ήδη έχει στοιχειοθετήσει εγγράφως τα πειθαρχικά παραπτώματα που ο ίδιος έχει συντελέσει, γεγονός το οποίο θέτει σε αμφισβήτηση την αυτοπρόσωπη αντίληψη από τον αρμόδιο για την άσκηση αυτής;

**Γ**. Σε ποια κριτήρια βασίστηκε η απόφαση για την επικύρωση της ποινής σε βάρος του Αρχιπυροσβέστη, που εκδόθηκε στις 10/10/2023 με την **στ.** σχετική από το καθ’ ύλην αρμόδιο διοικητικό όργανο, λίγες μόνο μέρες μετά τις σχετικές απαντήσεις προς τους ερωτώντες βουλευτές παρ’ ότι:

* **Υπήρχε αμφισβήτηση από πλευράς του διωκόμενου** πειθαρχικά των καταλογιζομένων προς αυτόν κατηγοριών από την διοίκηση του 2ου Π.Σ. Θεσσαλονίκης, όχι μόνο επί της ουσίας των κατηγοριών, αλλά και του τυπικού τους σκέλους καθ’ ότι ορισμένες από αυτές ήταν άσχετες με την ιεραρχική του θέση.
* **Προτάθηκαν από τον ίδιο μάρτυρες προς εξέταση** που ήταν παρόντες στα διαλαμβανόμενα γεγονότα, αλλά ουδέποτε κλήθηκαν να καταθέσουν κατά το 1ο και το 2ο στάδιο της πειθαρχικής διαδικασίας.
* **Από το ίδιο το κατηγορητήριο** που προσάπτεται στον Αρχιπυροσβέστη προκύπτουν καταφανέστατα οι πειθαρχικές ευθύνες τις διοίκησης του σχετικά με:

- Την παράνομη διαταγή που έδωσε προς εκτέλεση εργασιών ξένες προς τα καθήκοντα των υπαλλήλων του Π.Σ. και τις αρμοδιότητες του Π.Σ., γεγονός το οποίο καθιστά αυτεπάγγελτη από το καθ’ ύλην αρμόδιο διοικητικό όργανο την διενέργεια πειθαρχικού ελέγχου για την νομιμότητα της συγκεκριμένης διαταγής.

- Τις παραλήψεις που υπήρξαν ως προς την εξέλιξη και την επόπτευση των τεχνικών εργασιών εντός τους 2ου Π.Σ. και των προβλημάτων που αυτές οι παραλήψεις δημιούργησαν στην εύρυθμη λειτουργία της υπηρεσίας με ευθύνη της ίδιας και κάθε εντελλόμενου από την ίδια αρμόδιου υπηρεσιακού οργάνου.

**Κύριε Υπουργέ,**

**Επιτρέψτε μας να επισημάνουμε πως συμπερασματικά μέσα απ’ όλες τις προαναφερόμενες ενέργειες προκύπτει:**

- Τόσο από τις απαντήσεις που δόθηκαν στους ερωτώντες εκπροσώπους του ελληνικού κοινοβουλίου.

- Από την επικύρωση της άδικης και καταχρηστικής ποινής των 100 ευρώ σε βάρος του συναδέλφου μας.

- Καθώς και από τις σοβαρότατες παραλήψεις των καθ’ ύλην αρμόδιων διοικητικών οργάνων κατά την διενέργεια ελέγχου της πειθαρχικής διαδικασίας ότι:

Επιχειρείται συγκάλυψη των πραγματικών ευθυνών και προσπάθεια μετάθεσης τους στα ίδια τα θύματα των παράνομων και καταχρηστικών συμπεριφορών, με απώτερο σκοπό κατά την εκτίμησή μας την εδραίωση ενός αυταρχικού εργασιακού περιβάλλοντος σε βάρος των πυροσβεστών, αξιοποιώντας το αναχρονιστικό και αντιδημοκρατικό εσωτερικό κανονισμό του Π.Σ. που και επί των ημερών της σημερινής κυβέρνησης παραμένει σε ισχύ, παρά τις διαχρονικές διαβεβαιώσεις για τον επιβαλλόμενο εκσυγχρονισμό του και την εναρμόνιση του με τον δημοσιοϋπαλληλικό κώδικα!

**Στην βάση των προαναφερομένων ζητάμε:**

* Την άμεση άρση της άδικης και καταχρηστικής πειθαρχικής ποινής του Αρχιπυροσβέστη του 2ου Π.Σ. Θεσσαλονίκης.
* Την διερεύνηση όλων των ενεργειών για την αντικειμενική απόδοση ευθυνών όπου και αν αυτές εντοπίζονται.
* Την έναρξη διαδικασίας με την συμμετοχή των συνδικαλιστικών οργάνων για τον επανακαθορισμό και εκσυγχρονισμό του Κανονισμού Εσωτερικής Υπηρεσίας του Πυροσβεστικού Σώματος σύμφωνα με τον δημοσιοϋπαλληλικό κώδικα.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**